Soektog na sakeman se kinders geloodsDie vier kinders wat ontvoer is. [Foto: Verskaf] Nazim Moti, eienaar van Auto Moti in Polokwane, se vier seuns Zia (15), Zayyad (11), Alaan (13) en Zidan (6) was omstreeks 07:00 van hul huis in Nirvana op pad na Curro Heuwelkruin, toe hul motor gekaap is. Die seuns was in skooluniforms geklee en het in ŉ silwergrys BMW gery. Volgens lt.kol. Maimele Pilusa, stasiebevelvoerder van Westenburg-polisiestasie in Polokwane, het die 64-jarige bestuurder van die BMW vertel hoe ’n silwer Kia Sorento en ŉ swart Mercedes‑Benz die motor waarin hulle gereis het, van die pad af gedruk het. Nie een van die voertuie het nommerplate gehad nie. “Volgens die bestuurder het daar na bewering sewe mans, almal in wit oorpakke geklee, uit die voertuie geklim en skote op die BMW afgevuur,” sê Pilusa. “Die vier seuns is toe uit die BMW in die Mercedes ingedwing en die bestuurder is agtergelaat. Die seuns is klaarblyklik in Flora Park van die Mercedes na ’n silwer Toyota Fortuner oorgelaai.” Andries Opperman, provinsiale veiligheidskoördineerder vir Limpopo, het vroeër gesê die BMW is gekaap en na bewering by die N1-afrit by Penina Park langs die pad gelos. Dit is later met die bestuurder in gevind. Die laaste keer dat die Fortuner gesien is, was op die N1 in die rigting van Louis Trichardt. Shaahid Valjie, hoof‑ uitvoerende beampte van Mighty Tactical Reaction Services, wat ook by die soektog betrokke is, doen ’n beroep op inwoners van Nirvana om op hul kringtelevisies te kyk of hulle enige van die verdagte motors opmerk. Enigiemand met inligting wat kan help om die kinders op te spoor, kan die polisie se Stop Misdaadnommer by 08600 10111 of hul naaste AfriForum-buurtwag, skakel.